Voyager 1

Voyager 1 esas kosmosondilo, lansita ye la 5ma di septembro 1977, por explorar la planeti di la extera sunala sistemo. La Voyager-projeto di Usa,  propozata dum la yari 1960ma, konsistis ek ca sondilo e Voyager 2.

Jupitero e Saturno
Voyager 1 proximeskis Jupitero en januaro 1979 e komencis prenar fotografuri; multa fotografuri prenesis dum 48 hori cirkum la 5ma di marto, kande minima disto de Jupitero atingesis, cirkume 349.000 km. Partikulare notinda esis la satelito Io qua havas agiva volkani: tala volkani ne antee esis vidata en la sunala sistemo exter Tero.

Ye la 12ma di novembro 1980 la sondilo atingis mimina disto de Saturno. Ol fotografis komplexa strukturi di la ringi di la planeto, e studiis la satelito Titano. Por atingar Titano, Voyager 1 mustis livar la ekliptiko di la sunala sistemo, do ol ne vizitis plusa planeti.

Fotografuro di la sunala sistemo
Ye la 14ma di februaro 1990, Voyager 1, dek yari pos ke ol preterpasis Saturno, e cirkume 6.000 milion km de Tero, prenis fotografuro di la sunala sistemo. La fotografuro, kompozata de plura imaji, montras sis planeti, inkluzanta Tero, qua esis perceptata kom pala blua punto. Ol esis la lasta fotografuro prenita da Voyager 1, nam la kameri pose esis klozata por konservar povo por altra mezurala equipajo di la sondilo. La mezurala equipajo nuntempe ankore funcionas.

Kategorio:Kosmoprobili